РЕГЛАМЕНТ (ЕС) № 607/2014 НА СЪВЕТА
от 19 май 2014 година
относно разпределението на възможностите за риболов съгласно Протокола за определяне на възможностите за риболов и финансовите средства, предвидени в Споразумението за партньорство в областта на рибарството между Европейския съюз и Демократична република Сао Томе и Принсипи
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 3 от него,
като взе предвид предложението на Европейската комисия,
като има предвид, че:
(1)
На 23 юли 2007 г. Съветът одобри Споразумението за партньорство в областта на рибарството между Демократична република Сао Томе и Принсипи и Европейската общност (наричано по-долу „Споразумението за партньорство“), като прие Регламент (ЕО) № 894/2007 (1).
(2)
На 19 декември 2013 г. Съюзът и Демократична република Сао Томе и Принсипи договориха и парафираха нов протокол към Споразумението за партньорство, с който на корабите на Съюза се предоставят възможности за риболов във водите, над които Демократична република Сао Томе и Принсипи упражнява своя суверенитет или юрисдикция в областта на рибарството.
(3)
На 19 май 2014 г. Съветът прие Решение 2014/334/ЕС (2) относно подписването и временното прилагане на новия протокол.
(4)
Следва да бъде определен методът за разпределяне на възможностите за риболов между държавите членки за срока на действие на новия протокол.
(5)
Ако се установи, че възможностите за риболов, предоставени на Съюза с новия протокол, не са използвани напълно, Комисията уведомява за това съответните държави членки в съответствие с Регламент (ЕО) № 1006/2008 на Съвета (3). Липсата на отговор в рамките на срок, определен от Съвета, се счита за потвърждение, че корабите на съответната държава членка не използват напълно възможностите си за риболов за съответния период. Този срок следва да се определи.
(6)
С цел да се осигури непрекъснатост на риболовните дейности на корабите на Съюза в новия протокол се предвижда възможност за временното му прилагане от всяка от страните, считано от датата на неговото подписване. Поради това настоящият регламент следва да се прилага от датата на подписване на новия протокол,
ПРИЕ НАСТОЯЩИЯ РЕГЛАМЕНТ:
Член 1
1. Възможностите за риболов, определени в Протокола за определяне на възможностите за риболов и финансовите средства, предвидени в Споразумението за партньорство в областта на рибарството между Европейския съюз и Демократична република Сао Томе и Принсипи (наричан по-долу „протоколът“), се разпределят между държавите членки, както следва:
а)
сейнери за улов на риба тон:
Испания
16 кораба;
Франция
12 кораба;
б)
кораби с повърхностни парагади:
-
през първите две години от срока на действие на протокола:
Испания
4 кораба;
Португалия
2 кораба;
-
през вторите две години от срока на действие на протокола:
Испания
5 кораба;
Португалия
1 кораб.
2. Регламент (ЕО) № 1006/2008 се прилага, без да се засяга Споразумението за партньорство.
3. Ако заявленията за разрешение за риболов от посочените в параграф 1 държави членки не изчерпват определените от протокола възможности за риболов, Комисията разглежда заявленията за разрешение за риболов от всяка друга държава членка в съответствие с член 10 от Регламент (ЕО) № 1006/2008.
4. Посоченият в член 10, параграф 1 от Регламент (ЕО) № 1006/2008 срок, в който държавите членки трябва да потвърдят, че не използват всички предоставени им възможности за риболов, се определя на 10 работни дни, считано от датата, на която Комисията ги информира, че възможностите за риболов не са напълно използвани.
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага от датата на подписване на протокола.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 19 май 2014 година.